‘जग्गा खोज्नुस्, बनाउने जिम्मा मेरो’
प्रधानमन्त्री केपी ओलीले झापामा अन्तर्राष्ट्रिय स्तरको क्रिकेट रंगशाला निर्माणका लागि जग्गा उपलब्ध गराइदिन आग्रह गरेका छन् । उनले दुईदिने गृहजिल्ला भ्रमणक्रममा विशेषगरी रंगशाला निर्माणमा जुट्न सबैलाई आहान गरे ।
दमक — प्रधानमन्त्री केपी ओलीले झापामा अन्तर्राष्ट्रिय स्तरको क्रिकेट रंगशाला निर्माणका लागि जग्गा उपलब्ध गराइदिन आग्रह गरेका छन् । उनले दुईदिने गृहजिल्ला भ्रमणक्रममा विशेषगरी रंगशाला निर्माणमा जुट्न सबैलाई आहान गरे ।ओलीले झापामा अन्तर्राष्ट्रिय स्तरको रंगशाला निर्माण गर्न आफू आतुर रहेको बताए । उनले रंगशालाका लागि आवश्यक २०–२५ विघा जग्गा उपलब्ध गराउन जिल्लावासीलाई आग्रह गरेका हुन् । ओलीले मंगलबार जिल्ला समन्वय समिति तथा बुधबार दमकमा आयोजित चारमध्ये दुईवटा कार्यक्रममा रंगशाला निर्माणको विषयमा समय खर्चिए । उनले भने, ‘झापामा अन्तर्राष्ट्रिय स्तरको क्रिकेट रंगशाला बनाउन म तयार छु । तपाईहरू पनि चाहनुहुन्छ भने जग्गा खोज्न जुट्नुहोस् । अन्तर्राष्ट्रिय स्तरको रंगशालालाई २०–२५ बिघा जमिन चाहिन्छ । तपाईहरूले उपलब्ध गराईदिनुभयो भने म एक हप्ताभित्रै घोषणा गरिदिन्छु । यो भाषणमात्र होइन, यसलाई गम्भीर रूपमा लिनुहोस् ।’प्रधानमन्त्री ओलीले अन्तर्राष्ट्रिय स्तरको रंगशाला बनाउन सके झापामा बढ्दो खेलकुदका गतिविधि संस्थागत गर्न सकिने बताए । उनले रंगशाला निर्माण गर्ने विषय राजनीति गर्ने तथा ख्याल–ख्यालको विषय नभएको टिप्पणी गरे । उनले अन्तर्राष्ट्रिय स्तरको रंगशाला बनाउन सके देशकै गौरव एवं ठाउँको विकासमा ठूलो टेवा पुग्नेमा जोड दिए ।प्रधानमन्त्री ओलीले संघीय सरकारका मन्त्री, प्रदेशमन्त्री, सांसद, जिल्लाका स्थानीय सरकार प्रमुख, जनप्रतिनिधि तथा जिल्लाका विभिन्न पार्टी एवं संघसंस्था प्रमुखसामु जमिन उपलब्ध गराए एक वर्षभित्र रंगशाला निर्माणको काम सुरु गर्ने बताए । ‘तपाईहरूले जमिन देखाइदिनुहोस् । म एक हप्ताभित्रै रंगशाला बनाउने घोषणा गरिदिन्छु । ६ महिनाभित्र विस्तृत अध्ययन गरेर एक वर्षभित्र निर्माण कार्य सुरु गर्छौं,’ ओलीले भने ।ओलीले रंगशाला निर्माणका लागि आवश्यक पर्ने २०–२५ अर्बको व्यवस्था आफूले गर्ने दाबी गरे । उनले नेपालसँग पैसा नभए पनि दातृ राष्ट्रसँग मागेर रंगशाला बनाउने बताए । ‘अहिले हामीसँग पैसा छैन । रंगशाला बनाउन २०–२५ अर्ब लाग्छ । तर, म त्यसको व्यवस्था गर्न सक्छु,’ ओलीले भने, ‘जमिन विदेशीसँग मागेर पाइँदैन तर पैसा माग्दा पाइन्छ । त्यसैले तपाईहरूले जमिन दिनुहोस् । म रंगशाला बनाइदिन्छु ।’ओलीले दमक गोल्डकपमा निर्माण गरिएको बाँसको प्यारापिटलाई विश्वकै नमुना प्यारापिट भएको भन्दै व्यंग्य कसे । उनले भने, ‘यो गोल्डकप विदेशीले हेर्दा प्यारापिट देखेर अचम्म मान्छन् होला, संसारमै नभएको स्टेडियम नेपालमा रै’छ भनेर ।’ उनले गोल्डकपहरू स्कुल र क्याम्पसका मैदानमा गर्ने अवस्था हटाउनुपर्ने बताए ।प्रधानमन्त्री ओलीले स्थानीय तहलाई पनि खेलकुद प्राथमिकतामा राखेर कार्यक्रम तय गर्न निर्देशन दिए । उनले अहिलेको सरकार समग्र विषयको समृद्धि चाहेकाले केन्द्रीय सरकारले खेलकुदलाई गम्भीर विषयमा अघि बढाउने बताए । उनले कमल गाउँपालिकामा प्रस्तावित रंगशाला निर्माणका विषयमा विवाद नगरेको भए राम्रो हुने बताए । ओलीले अर्को ठाउँमा जग्गा खोजी गर्दा विवादरहित जग्गा खोज्न आग्रह गरे ।